Diari Oficial de la Generalitat Valenciana


Sumari del DOGV 9981, del 12-11-2024 (2024/11179)

RESOLUCIÓ de 7 de novembre de 2024, de la Direcció General, per la qual s’establixen mesures d’adaptació en la impartició de formació professional per a l’ocupació a conseqüència del temporal de pluja i vent iniciat el 29 d’octubre de 2024 a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9981

Data del DOGV
:   12-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11955

CVE
:   BUCU-F-1400-65651

Data del document
:   07-11-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Descriptors 

:   * accés a l'ocupació
    * formació professional
    * desastre natural

Atenent el que disposa l’Orde 5/2024, de la consellera de Justícia i Interior, publicada en el DOGV núm. 9972, de 2 de novembre, per la qual s’adopten mesures complementàries temporals i excepcionals a la Comunitat Valenciana, i segons el que establix l’Acord de 4 de novembre de 2024, del Consell, publicat en el DOGV núm. 9974 bis, de 4 de novembre, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana.

La present resolució modifica o complementa alguns aspectes que preveuen les resolucions dels programes que es mencionen en el resolc primer d’esta resolució, quant a la suspensió, el termini d’inici o l’ús de l’aula virtual en les accions formatives.

D’acord amb el que s’ha exposat i fent ús de la facultat que conferix a esta direcció general l’article 14.1.e del Decret 216/2020, de 29 de desembre, del Consell, d’aprovació del Reglament d’organització, règim jurídic i funcional de Labora Servei Valencià d’Ocupació i Formació, es dicten les següents mesures destinades a les accions formatives gestionades per Labora Servei Valencià d’Ocupació i Formació afectades pel temporal en modalitat presencial, així com en la part presencial en la modalitat de teleformació, a fi de participar en l’impuls per a la recuperació de les zones afectades,

RESOLC

*Primer. Objecte i àmbit d’actuació*

1. La present resolució té per objecte establir mesures de flexibilització per a assegurar l’execució de les accions formatives que es deriven de les diferents iniciatives de formació.

2. L’àmbit aplicable d’esta resolució se circumscriu a l’àmbit de gestió de Labora, Servei Valencià d’Ocupació i Formació, i s’aplica a les accions formatives iniciades o pendents d’iniciar afectades per la DANA, inclosa la formació que s’execute per resolucions judicials o administratives, sempre que persistisquen les circumstàncies derivades a conseqüència del temporal de pluja i vent iniciat el 29 d’octubre de 2024 a la Comunitat Valenciana, dels següents programes:

–  Programes mixtos d’ocupació i formació.

– Accions formatives dirigides prioritàriament a persones treballadores ocupades.

– Accions formatives dirigides prioritàriament a persones treballadores desocupades.

– Accions formatives del programa formació a mida de les empreses.

– Accions formatives realitzades en el marc de convenis de col·laboració.

– Accions formatives impartides en centres de referència nacional, centres Labora Formació i centres integrats de Formació Professional de titularitat de Labora.

– La formació no finançada amb fons públics desenrotllada per centres i entitats d’iniciativa privada destinada a l’obtenció de certificats de professionalitat.

– Accions per a la formació no formal de qualificació i requalificació de la població activa vinculada prioritàriament a les qualificacions professionals en sectors estratègics i millora de les capacitats per a la transició ecològica en el marc del Pla de recuperació, transformació i resiliència.

– Accions formatives en capacitats digitals per a persones desocupades per a impulsar la mamprenedoria i el desenrotllament rural, i reduir la bretxa de gènere, en el marc del Pla de recuperació, transformació i resiliència.

3. L’àmbit territorial comprendrà el dels municipis de la província de València que arreplega l’annex I de l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana.

*Segon. Suspensió*

Les entitats de formació afectades podran suspendre temporalment pel temps necessari les accions formatives, iniciades o pendents d’iniciar.

Així mateix, podran impartir la formació a través de l’aula virtual, la qual cosa han de comunicar prèviament al Servici de Gestió de Programes de Formació per a l’Ocupació o al Servici Territorial de Formació per a l’Ocupació de València, segons corresponga.

*Tercer. Autorització de canvi d’espais formatius*

1. Les entitats directament afectades podran sol·licitar l’autorització per a impartir la formació en espais distints als aprovats inicialment, en tot cas respectant la normativa aplicable.

En les accions formatives dirigides prioritàriament a persones ocupades, es podrà autoritzar una exempció al compliment de les obligacions derivades de la implantació territorial referides a la província de València.

Així mateix, es valoraran altres mesures alternatives d’adaptació dels terminis d’execució o de qualsevol altra necessitat de les entitats, del personal docent o de l’alumnat.

*Quart. Utilització de l’aula virtual*

1. Les entitats afectades, en tots els programes, incloses les accions formatives dirigides prioritàriament a persones ocupades, les dirigides a persones desocupades o les derivades de convenis de col·laboració, podran fer ús de l’aula virtual durant tot o part del procés formatiu. També podran fer ús de l’aula virtual en els cursos ja iniciats.

Es considera «aula virtual» l’entorn d’aprenentatge a on el tutor formador i alumnat interactuen, de manera concurrent i en temps real, a través d’un sistema de comunicació telemàtic de caràcter síncron, que permeta dur a terme un procés d’intercanvi de coneixements a fi de possibilitar un aprenentatge de les persones que participen en l’aula. Així mateix, també podrà dur-se a terme utilitzant un sistema d’impartició bimodal que permeta al docent impartir la formació de manera presencial a una part dels assistents, mentres que l’altra la realitza de manera virtual; de manera que una part dels assistents puguen estar en una aula i, simultàniament, una altra part puga participar en la formació en ubicacions diferents, de manera compartida, mitjançant l’aula virtual.

2. Les entitats que opten per l’ús de l’aula virtual hauran d’assegurar el compliment dels requisits següents:

a) L’aplicació que suporte l’aula virtual haurà de garantir un registre de connexions, de manera que s’identifiquen per a cada acció formativa les persones participants en l’aula, així com les seues dates i els temps de connexió.

b) S’haurà de comptar amb un mecanisme que possibilite la connexió durant el temps de realització de l’aula per part dels òrgans que efectuen les actuacions de seguiment i control.

c) Garantir la transmissió de coneixements i el desenrotllament dels objectius i continguts de cada acció formativa.

d) Hi ha d’haver una connectivitat sincronitzada entre les persones formadores i l’alumnat participant, així com bidireccionalitat en les comunicacions.

e) L’entitat de formació haurà de proporcionar els mitjans tècnics i didàctics necessaris a l’alumnat que no els tinga per a l’ús de l’aula virtual.

f) L’entitat que impartisca la formació a través d’aula virtual haurà de disposar de la conformitat i l’acord de disponibilitat de totes les persones participants, que utilitzen la modalitat d’aula virtual, en l’acció formativa d’acord amb l’annex II, per a la qual cosa cal habilitar i posar a la seua disposició, almenys, un número de telèfon i una adreça de correu electrònic que arreplegue i resolga els seus dubtes, incidències o problemes d’ús i maneig d’estos mitjans.

g) L’alumnat ha de tindre les destreses suficients per a ser usuari de l’aula virtual en la qual es fonamenta l’acció formativa.

Amb este objecte, el centre o l’entitat de formació, abans del reinici de l’acció formativa, facilitarà a l’alumnat l’accés a l’aula virtual i les seues instruccions d’ús, i comprovarà que pot utilitzar les ferramentes necessàries per a seguir la formació a través d’esta.

En els casos que es requerisca, s’ha d’ajustar la planificació i programació didàctica i la planificació de l’avaluació presencial a noves dates i horaris de realització de les sessions i proves presencials, i completar en tot cas les hores de l’especialitat formativa impartida.

3. La impartició mitjançant l’aula virtual no s’aplicarà als continguts presencials de l’acció formativa que requerisquen la utilització d’espais, instal·lacions i/o equipaments per a l’adquisició de destreses pràctiques.

4. Així mateix, la utilització d’aula virtual no s’aplicarà a les proves presencials de l’avaluació final de cada mòdul formatiu previstes en els certificats professionals, que es realitzaran d’acord amb el que establix el paràgraf anterior.

*Quint. Comunicació ús de l’aula virtual*

Les entitats que requerisquen l’ús de l’aula virtual hauran de comunicar-ho motivadament a Labora, a través del Servici Territorial de Formació Professional per a l’Ocupació de València, o al Servici de Gestió de Programes de Formació per a l’Ocupació, en el cas de formació destinada a ocupats, per a la qual cosa presentaran l’annex I d’esta resolució, degudament omplit i firmat, juntament amb la documentació assenyalada en l’annex.

*Sext. Termini d’inici*

Les entitats afectades estaran exemptes de l’obligació general de començar els cursos/projectes en el termini de dos mesos des de la data de notificació de la resolució.

Quan ho estimen necessari, podran sol·licitar al servici corresponent l’adaptació a les seues circumstàncies concretes de les dates d’inici i finalització de les accions formatives/projectes.

*Sèptim. Seguiment i control de l’acció formativa*

1. Les actuacions de seguiment i control es duran a terme per Labora, a través del Servici Territorial de Formació Professional per a l’Ocupació de València, i en el cas de formació per a ocupats, pel Servici de Gestió de Programes de Formació per a l’Ocupació, amb els mitjans habilitats a tal fi.

2. Les comprovacions *in situ*  de les activitats subvencionades quan les circumstàncies així ho aconsellen podran fer-se de manera virtual mitjançant videconferència.

3. Les entitats que facen ús de l’aula virtual hauran de facilitar la realització de les actuacions de seguiment i control de les accions formatives, a este efecte:

a) S’haurà de facilitar als òrgans de control la informació i els instruments tècnics necessaris per a l’exercici de les actuacions de seguiment i control de l’activitat formativa, tant en temps real com ex post, per a la qual cosa s’haurà de posar a la disposició d’estos òrgans els mitjans necessaris per a poder fer la connexió durant la impartició de la formació, amb la finalitat de comprovar l’execució de l’acció formativa i el compliment dels requisits legalment establits.

b) El sistema tècnic emprat haurà d’estar habilitat per a generar registres d’activitat a la disposició dels òrgans de control, amb la finalitat de comprovar, una vegada finalitzada la formació, els temps de connexió detallats de cada participant i permetre la seua identificació.

*Octau. Assistència de l’alumnat*

1. L’alumnat participant en l’aula virtual serà considerat com a assistent en modalitat presencial a l’efecte de la certificació i finalització de l’acció formativa.

2. L’entitat haurà d’arreplegar el fitxatge de l’alumnat, tant quan estiga en modalitat presencial com quan estiga utilitzant l’aula virtual; no obstant això, si resulta impossible fer algun fitxatge de les persones participants, es realitzarà per part de l’entitat una incidència, amb la denominació «classe virtual».

3. En els cursos ja començats de les entitats afectades, no es tindrà en compte el nombre d’alumnes assistent, encara que siga inferior a la mitat de l’establit en la resolució de concessió, a l’efecte d’acordar la suspensió cautelar del desenrotllament de l’acció formativa.

*Nové. Justificació econòmica*

Les entitats beneficiàries de subvencions afectades podran imputar els costos laborals, lloguers d’espais, subministraments o qualsevol altre que resulte estrictament necessari mantindre durant el període de suspensió, sense que en cap cas puguen superar-se els límits aplicables ni l’import de la subvenció concedida.

Les absències de l’alumnat durant el període de suspensió seran considerades faltes justificades, a l’efecte de la liquidació econòmica, sense que en cap cas implique un augment de l’import de la subvenció concedida.

En cas de certificats professionals, es recorda que s’haurà de justificar una assistència d’almenys el 75 % de les hores totals dels mòduls professionals perquè l’alumnat puga presentar-se a les proves d’avaluació final d’estos.

*Dècim. Gastos subvencionables de l’ús de l’aula virtual*

La utilització de l’aula virtual no suposarà un increment de la subvenció concedida. El cost del mòdul aplicable a una acció formativa en modalitat presencial que faça ús de l’aula virtual es mantindrà per al nombre total d’hores d’esta acció.

Quant a l’ús de l’aula virtual, es consideraran gastos subvencionables, addicionalment als que arreplega la corresponent normativa reguladora de cada programa, els gastos següents:

a) Gastos per a l’accessibilitat a internet de les entitats i l’alumnat, sempre que es presente una declaració responsable de l’entitat de formació i de l’alumnat de no disposar d’accés previ.

b) Gastos de lloguer d’equips informàtics (ordinador o tauleta) per a posar a la disposició de l’alumnat, en concepte de préstec, durant la impartició de l’acció formativa, per a la qual cosa l’alumnat ha d’emetre un justificant de recepció d’este material en què conste la data d’entrega i la data de devolució.

c) Així mateix, serà subvencionable, si és el cas, l’assegurança que l’entitat haja subscrit en el contracte de lloguer d’estos equips informàtics. Per a l’acreditació haurà de presentar el contracte d’assegurança degudament formalitzat i el pagament efectivament realitzat.

*Onzé. Beques i ajudes*

L’alumnat amb una discapacitat igual o superior al 33 % i les dones víctimes de violència de gènere mantindran el seu dret a rebre una ajuda en concepte de beca pels dies que continue assistint a l’acció formativa en l’aula virtual, sempre que complisquen els requisits establits en les respectives convocatòries.

*Dotzé. Formació en centres de treball*

1. Quan les pràctiques no laborals en centres de treball siga impossible realitzar-les en empreses, pel fet que estes han sigut afectades per les conseqüències de la crisi derivada de la DANA, prèvia sol·licitud, es podrà autoritzar alguna de les mesures següents:

a) Ampliar el període de realització de les pràctiques en centres de treball.

b) Substituir la realització de les pràctiques per l’exercici d’un lloc de treball vinculat a les ocupacions especificades en la normativa reguladora del certificat professional corresponent.

c) Fer les pràctiques en el mateix centre de formació.

2. Per a autoritzar o denegar les sol·licituds formulades en este sentit, el Servici Territorial de Formació Professional per a l’Ocupació de València, o el Servici de Gestió de Programes de Formació per a l’Ocupació valorarà la idoneïtat de la mesura proposada per a la realització efectiva del mòdul de formació pràctica en centres de treball d’acord amb la naturalesa i les característiques del certificat professional al qual s’adscriu, així com amb les capacitats, els criteris d’avaluació i els continguts establits per a esta formació.

3. L’avaluació i el seguiment de la formació pràctica en centres de treball, que s’efectue d’acord amb l’apartat 1 d’este resolc, no requerirà la col·laboració del tutor designat per l’empresa, si bé quedarà arreplegada documentalment mitjançant la qualificació d’apte o no apte pel tutor d’este mòdul que haja designat el centre de formació que impartisca l’acció formativa de certificats professionals en què tal mòdul s’integra.

*Tretzé. Programes mixtos d’ocupació-formació*

En els programes mixtos d’ocupació-formació, durant el període de contractació es tindran en compte les recomanacions d’habilitar el teletreball per a les persones afectades per la DANA, per a la qual cosa hi ha d’haver un acord entre l’alumnat-treballador i l’entitat ocupadora.

*Catorzé. No repercussió econòmica de les modificacions*

Les modificacions en la impartició de la formació autoritzades no comportaran minoracions de la quantitat concedida en la resolució de concessió. En cap cas l’import de la subvenció podrà excedir l’import concedit inicialment.

En les convocatòries de 2024 per a la realització d’accions formatives dirigides prioritàriament a persones desocupades i en el programa de formació a mida de les empreses, per a les entitats de municipis de València directament afectades, no es minorarà la quantia de les subvencions per incompliment dels compromisos d’inserció o contractació adquirits.

*Quinzé*

Esta resolució tindrà eficàcia des de la data de la seua publicació en el *Diari Oficial de la Generalitat Valenciana*.

Contra este acte, que esgota la via administrativa, podrà interposar-se potestativament un recurs de reposició davant d’este mateix òrgan en el termini d’un mes, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o un recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí de la interposició de qualsevol altre recurs que es considere pertinent.

  

València, 7 de novembre de 2024

Antonio Galvañ Diez

Director general de Labora Servei Valencià d'Ocupació i Formació

Esta disposició conté annexos. Consulteu-ne la versió en PDF.